Obert el termini per a proposar inversions en els Pressupostos Participatius
27 de febrer de 2023

Des d'aquest dilluns, 27 de febrer, està oberta la primera fase del programa de Pressupostos Participatius 2023. Així, fins al pròxim 27 de març, els elianers i elianeres poden presentar les seues propostes per a millorar el municipi a través de la web lelianaparticipa.es i en les urnes instal·lades a l'Ajuntament i, com a novetat, cada dimecres en el mercat a través de l'Oficina d'Atenció a la Ciutadania mòbil.

Entre les iniciatives que el Consistori reba, els tècnics municipals seleccionaran aquelles que resulten viables i corresponguen a inversions municipals per a sotmetre-les posteriorment a votació pública el mes vinent de maig.

L'Ajuntament convoca aquesta novena edició per a facilitar el procés d'elaboració dels comptes municipals del pròxim 2024 i promoure la contribució activa de la ciutadania en la construcció d'una l'Eliana millor.